YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (kolmas jaosto)

26 päivänä syyskuuta 2002

Asia T-319/00

Chantal Borremans ym.

vastaan

Euroopan yhteisöjen komissio

”Henkilöstö — Association européenne pour la cooperationin entiset toimihenkilöt — Kieltäytyminen vakinaistamasta — Kumoamiskanne ja vahingonkorvauskanne”

Täydellinen teksti ranskankielellä II-905

Aihe:

Kanne, jossa vaaditaan toisaalta komission päätöksen kumoamista, jolla kieltäydyttiin vakinaistamasta kantajia tai tarjoamasta heille toistaiseksi voimassa olevaa väliaikaisen toimihenkilön sopimusta, ja toisaalta korvausta tästä päätöksestä aiheutuneesta vahingosta.

Ratkaisu:

Kanne hylätään. Kukin asianosainen vastaa omista oikeudenkäyntikuluistaan.

Tiivistelmä

Jäsenvaltion lainsäädännön piiriin kuuluvan kansainvälisen järjestön entiset toimihenkilöt, jotka tämä järjestö irtisanoi silloin, kun komissio irtisanoi sopimuksen, jolla järjestölle annettiin teknisen avustuksen ja asiantuntijasopimusten hallinnoinnin tehtäviä, ja jotka komissio oli väliaikaisena ratkaisuna ottanut palvelukseen ylimääräisinä toimihenkilöinä, voivat nostaa kumoamiskanteen komission päätöksestä, jolla heille tarjottiin muuhun henkilöstöön sovellettavien palvelussuhteen ehtojen 2 artiklan b kohdan soveltamisalaan kuuluvaa väliaikaisen toimihenkilön sopimusta. Päätös, josta ilmenee, että komissio kieltäytyi vakinaistamasta asianomaisia virkamiehiksi tai tarjoamasta heille toistaiseksi voimassa olevaa väliaikaisen toimihenkilön sopimusta, on heille vastainen siltä osin kuin he väittävät, että heillä on oikeus tulla vakinaistetuiksi tai ainakin saada toistaiseksi voimassa oleva väliaikaisen toimihenkilön sopimus muun muassa sen perusteella, että heitä on kohdeltava yhdenvertaisesti saman järjestön niiden toimihenkilöiden kanssa, jotka aikaisemmin vakinaistettiin, sekä luottamuksensuojan periaatteen perusteella. (ks. 28-34 ja 37 kohta)

Yhdenvertaisen kohtelun periaatetta loukataan silloin, kun kahta henkilöryhmää, joiden oikeudellisessa ja tosiasiallisessa tilanteessa ei ole oleellista eroa, kohdellaan eri tavalla tai kun eri tilanteita kohdellaan samalla tavalla. Näin ollen sellaisen kansainvälisen järjestön toimihenkilöt, johon sovelletaan sen jäsenvaltion lainsäädäntöä, jonka kanssa tämä järjestö on tehnyt sopimuksen, jolla järjestölle annettiin teknisen avustuksen ja asiantuntijasopimusten hallinnoinnin tehtäviä, eivät voi väittää muuhun henkilöstöön sovellettavien palvelussuhteen ehtojen 2 artiklan b kohdan soveltamisalaan kuuluvan sopimuksen tarjoamista koskevasta komission päätöksestä nostaman kumoamiskanteen tueksi, että yhdenvertaisen kohtelun periaatetta on loukattu, koska aikaisemmin saman järjestön muihin toimihenkilöihin sovellettiin yhteisön lainsäädäntöä, jonka nojalla heidät vakinaistettiin tekemällä poikkeus virkamiesten palvelukseen ottamista koskeviin henkilöstösääntöjen säännöksiin, kun on kiistatonta, että tilanne, jossa heidän riitauttamansa päätös tehtiin, on hyvin erilainen, muun muassa kun on kyse palvelukseen ottamisen käytännöstä, kuin tilanne, jossa ne säädökset annettiin, joilla he perustelevat väitteitään. Nämä henkilöt eivät myöskään voi vedota muihin palvelukseen ottamista koskeviin poikkeaviin toimenpiteisiin, kun toisaalta poikkeavalla toimenpiteellä ei määritelmän mukaan voida ryhtyä analogiseen päättelyyn ja kun toisaalta nämä poikkeavat toimenpiteet on tehty erilaisessa asiayhteydessä. (ks. 41-47 kohta) Viittaukset: asia T-86/97, Apostolidis v. yhteisöjen tuomioistuin, 2.4.1998 (Kok. H. 1998, s. I-A-167 ja s. II-521, 61 kohta).